Celestinus Episcopus, seruus seruorum Dei, dilectis filiis decano et canonicis Capellae Ducis sanctae Mariae Divionensis, tam praesentibus quam futuris canonice substituendis in P. P. M. Pie postulatio voluntatis effectu debet prosequente compleri ut et deuotionis sinceritas laudabiliter enitescat et utilitas postulata vires indubitanter assumat. Sane sicut ex autentico scripto felicis recordationis Alexandri pape tertii, predecessoris nostri, quod fecimus in nostra praesentia recitari, perpendimus evidenter fundum quem apud Divionem, in quo ecclesia uestra et ejus sunt officinae constructae eidem predecessori nostro inclite memorie, Hugo quondam dux Burgundiae consideratione obtulit pietatis. Ipse predecessor noster in ius et proprietatem Ecclesie Romane recepit prefato Duci meo ecclesiam construendi quam soli deberet esse pontifici romano subiecta, licentiam et liberam facultatem indulgens. Nos autem eius vestigiis inherentes, ecclesiam que ex provida institutione ipsius predecessoris nostri Romane Ecclesie iuris esse noscitur specialiter sub beati Petri et nostra protectione suscepimus et praesentis scripti privilegio communimus, statuentes ut quascumque possessiones, quaecumque bona eadem ecclesia in presentiarum iuste et canonice possidet aut in posterum concessione pontificum, largitione regum uel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis locum ipsum in quo praefata ecclesia sita est, illud quod habetis ex concessione memorati Ducis in ventis, astalagium quod eidem Duci panefici debebant uobis ab ipso concessum et quod debebant calciamentorum constructores, placitum etiam generale, libertatem etiam quam due principales ecclesie apud Divionem habent similiter uobis ab ipso Duce concessam, liberum attractum videlicet retinendi homines in villa Divionis, sicut ipse Dux, tres homines quos ipse Dux ecclesie vestre dedit pro thure, oleo et cera, qui tres homines et seruientes vestri qui de domo et mensa vestra erant et alii vestri homines quos Duce largiente praedicto, uel alio justo modo, acquirere poteritis ab omni exactione et taillia seu quacumque consuetudine liberi erunt ex concessione ipsius ducis plenarium usum fori habentes sicut homines ducis; quorum videlicet hominum uel seruientium uestrorum, si quisquam in causa trahatur, non respondebit nisi per dominos suos, qui si culpabilis inueniatur, lex ejus in manu dominorum suorum erit. Illud etiam quod in casamento ipsius ducis acquirere poteritis sicut in ejus autentico continetur, illud quod habetis in mensa et domo ipsius ducis in festis anualibus uidelicet in Natiuitate domini, in Pascha, in Pentecostes, in festiuitate Omnium Sanctorum, si dux uel ducissa Diuione fuerit duos solidos pro pane, quatuor sextarios vini, quatuor solidos pro coquina uel aequivalens, oblationes omnes et beneficia capellae ducis et ducissae ubicumque sit apud Diuionem, capellaniam ipsorum, ubicumque fuerint. Alia insuper bona, donationes, consuetudines, siue successiones ab ipso duce vobis factas, vobis nihilominus confirmamus prout in ipsius ducis autentico plenius continetur. Sane noualium vestrorum quae propriis manibus aut sumptibus colitis, siue de nutrimentis animalium uestrorum, nullus a vobis decimas exigere uel extorquere praesumat. Praesenti insuper decreto districtius inhibemus ne aliquis archiepiscopus, episcopus uel quaelibet alia persona in homines servientes seu bailiuos uestros pro aliqua causa de qua in vestra debeant praesentia conveniri, sententiam promulgare presumat, dummodo vos ex ipsis velitis justitiam exhibere, nisi forte super hoc mandatum apostolicum reciperint speciale; protulimus insuper ad exemplar memorati predecessoris nostri ne alicui archiepiscopo, episcopo uel aliae ecclesiasticae personae quidquam juris sibi in eadem ecclesia uel canonicis in ea Deo servientibus uindicare aut in eos excommunicationis, suspentionis, seu interdicti sententiam liceat promulgare. Liceat quoque vobis juxta Lateranensis concilii sanctiones, magisterium scolarum ecclesiae uestrae alicui idoneae personae conferre quae ad informationem et doctrinam salubriter animos eruditorum incendat. Crisma uero, oleum sanctum, consecrationes altarium, ordinationes clericorum seu canonicorum uestrorum qui ad sacros ordines fuerint promovendi et alia eclesiastica sacramenta a diocesano episcopo siquidem catholicus fuerit et gratiam atque communionem apostolicae sedis habuerit, uobis gratis et sine prauitate aliqua volumus exhiberi. Alioquin liceat vobis quemcumque malueritis catholicum adire antistitem gratiam et communionem sedis apostolicae habentem qui nostra fretus auctoritate uobis quod postulatur impendat. Libertates praeterea et immunitates ecclesiae uestrae concessas nec non antiquas et rationabiles consuetudines hactenus observatas, ratas habemus et eas futuris temporibus illibatas manere sanccimus. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre aut ablatas retinere, minuere seu quibuslibet fatigationibus uexare, sed omnia integra et illibata seruentur eorum pro quorum gubernatione et sustentatione concessa sunt usibus omnimodis profutura, salva sedis apostolicae auctoritate, ad juditium autem hujus a sede apostolica libertatis obtentae marcham unam argenti nobis nostris successoribus singulis annis persolvetis. Si qua igitur in futurum ecclesiastica secularisue persona hanc nostrae constitutionis paginam sciens, contra eam temere venire temptaverit secundo tertioue commonita nisi reatum suum, congrua satisfactione correxerit potestatis honorisque sui careat dignitate eamque se divino iuditio existere de perpetrata iniquitate cognoscat et a sacratissimo corpore et sanguine Dei et Domini redemptoris nostri Jesus Christi aliena fiat atque in extremo examine divinae ultioni subjaceat, cunctis autem eodem loco sua jura servantibus sit pax domini nostri Jesu Christi quatenus et hic fructum bonae actionis percipiant et apud districtum iudicem praemiae aeternae pacis inveniant. Amen. Signatum: ego Celestinus Catolicae Sedis Ecclesiae episcopus, Adrianus diaconus cardinalis, ego Gregorius Sanctae Mariae in Porticu cardinalis, ego Gregorius Sanctae Mariae in Aquiro. Ego Gregor. s. Georgii ad Velum aureum diaconus cardinalis. Ego Lotarius sanctor. Sergii et Bachi diac. card. Ego Nicolaus sancte Marie in Cosmydine card. Ego Bobo Sti Theodori diac. card. Ego Soffredus tt. Se Praxede pr. card. Ego Fidus tt. Sti Marcelli p. card. Ego Albinus Albanensis episc. Ego Octauianus Hostiensis et Velletrensis episcopus. Ego Petrus Portuensis et Ste Rufine epis. Ego Melior Stor Johannis et Pauli pr. card. tt. Pamachii. Ego Johannes tt. Sti Clementis card. Vitterbiensis et Tuscanensis epis. Ego Guido pr. card. Ste Marie trans Tiberim tt. Calixti. Ego Hugo presb. card. scti Martini tt. Ego Johannes tt. S. Stephani in Celio monte pr. card. Ego Centius tt. Sti Laurentii in Lucina p. c. Ego Johannes tt. Ste Prisce pr. card. Datum Laterani per manum Centii, Sanctae Luciae in Orchea diaconi cardinalis, domni nostre papae camerarii, octavo Calendas Julii, indictione XIIII, Incarnationis dominicae anno millesimo centesimo nonagesimo sexto, pontificatus vero domini Coelestini papae tertii anno sexto. Ego G. abbas Cisterciensis notum facio omnibus qui presens scriptum uiderent quod qualis est tenor transcripti superius annotati talis est tenor privilegii domini Coelestini papae bonae memoriae decano et Canonicis capellae ducis Divionis indulti, quem tenorem propriis oculis vidi et diligenter inspexi, in cujus rei testimonium presenti scripto sigillum meum apposui.